**Тема 4: Организация на дейностите по подкрепа за личностно развитие – възможни варианти за организиране на подкрепата и критерии за избор. Междуобщинско сътрудничество. Общинска стратегия за подкрепа за личностно развитие. Организация и финансиране на извънкласни и извънучилищни дейности - ролята на училището, общината, ЦПЛР, културните институции. Възможности за финансиране чрез националните програми 2022 г.**

1. **Въведение**

Всяко дете, независимо от различията, основани на възраст, пол, етническа принадлежност, увреждане или други бариери пред ученето има право на качествено образование: този фундаментален принцип е залегнал в концепцията за подкрепа за личностното развитие.

Тази концепция, залегнала в ЗПУО и доразвита в ДОС и Наредбата за приобщаващо образование отваря пътя за трансформация на образователната среда.

1. **Философия на подкрепата:нов концептуален модел в образованието**
* Приобщаващо образование: понятие

Приобщаващото образование означава, че всички ученици, независимо от техните силни и слаби страни, в която и да било област, стават част от училищната общност.

Приобщаващото образование извежда на преден план:

* Осъзнаването, приемането и подкрепата на *индивидуалносттаи разнообразието от потребности* на всички деца и ученици; на всяко дете и ученик и; на чрез.
* Осмислянето научилището и детската градина *като среда за развитие, учене и участие,* която насърчава децата и учениците да усвояват нови знания и социални умения и компетентности;
* *Овластяването и лидерството на образователните институции* и активното ангажиране на всички участници в образователния процес: учители, педагогически специалисти, родители, местни власти, НПО в процеса на социализация и развитие на индивидуалния потенциал на всяко дете и ученик;
* Приобщаващото образование означава, че всички ученици, независимо от техните силни и слаби страни стават част от училищната общност.
1. **Нормативна уредба**

Цялостната политика за приобщаване е насочена към създаване на условия за подкрепа на индивидуалността на всяко дете/ученик чрез премахване на пречките пред ученето и към създаване на възможности за развитие и участие на децата и учениците във всички аспекти на живота.

* ЗПУО

Подкрепата за личностно развитие е включена в раздел „Подкрепа за личностно развитие на децата и учениците“, гл. „Деца и ученици“ на ЗПУО и е доразвита в Държавния образователен стандарт (ДОС) за приобщаващо образование, регламентиран в Наредбата за приобщаващото образование от 2016 г.

Основните акценти в разпоредбите за подкрепа за личностното развитие в ЗПУО са:

Чл. 176. (1) На децата и учениците в системата на предучилищното и училищното образование се предоставя *подкрепа за личностно развитие, която осигурява подходяща физическа, психологическа и социална среда за развиване на способностите и уменията им*.

(2) Подкрепата за личностно развитие се прилага в съответствие с *индивидуалните образователни потребности на всяко дете и на всеки ученик.*

(3) За реализиране на общата и допълнителната подкрепа в детските градини и училищата работят *психолог или педагогически съветник, логопед, социален работник и ресурсни учители.*

Чл. 177. (1) Подкрепата за личностно развитие е *обща и допълнителна*.

* Наредба за приобщаващо образование

Наредбата регламентира Държавния образователен стандарт за приобщаващото образование, който определя условиятаиредаза осигуряване на подкрепата за личностно развитие; начина на организациятанаобучениенадецатаиучениците; условията и реда за насочването на ученици със СОП и т,н.

Стандартът регламентира и различните видове продкрепа за личностно развитие: обща и допълнителна и начина на нейното организиране.

* Наредба за финансирането на институциите в системата на предучилищното и училищното образование, ПМС 219/5.09.2017, изм. и доп. ДВ 25.01.2022 г.

Чл. 17 - 19 от Наредбата регламентират финансирането на заниманията по интереси и чрез целеви средства от държавния бюджет.

1. Видове подкрепа за личностно развитие: обща и допълнителна
* Пирамида на интервенциите

Дейностите за подкрепа за личностното развитие могат да бъдат организирани в една обща рамка, популярна като ***Пирамида на интервенциите (RTI - Response To Interventions)***

Според Пирамидата на интервенциите:

* Първото ниво на подкрепата за личностно развитие е общо за всички ученици - 80% от децата имат потребност от обща подкрепа
* Второто ниво е допълнителната, интензивната подкрепаза конкретни групи ученици - 15% са деца в риск от затруднения и се нуждаят от целенасочена работа, за да преодолеят тези затруднения,
* Трето ниво, специална подкрепа за конкретни деца и ученици, което е дългосрочна и персонална подкрепа - 5% са децата, които са с комплексни потребности от интензивна подкрепа.

Този модел може да служи като отправна рамка за подреждане на многообразието от подкрепящи дейности и да ги подчини на общата цел за развитие и обучение на всяко дете във всяка детска градина и училище и да се използва при определяне на организацията на подкрепата, потребностите на децата, съобразно честотата на възникване на тези потребности.

* **Обща подкрепа за личностно развитие**

Общата подкрепа за личностно развитие е адресирана към първите прояви на затруднения в усвояването на учебно съдържание, както и към ранното откриване на дарбите таланти.

Тя се осигурява от постъпването на детето в детската градина или училището и е съобразена с индивидуалните му потребности.

*Първата стъпка* в избора на подкрепа за личностно развитие е *ранното оценяване на потребностите,* което се извършва на децата на 3 до 3.6 г. при постъпване за първи път в детската градина или на децата на 5 и 6 г. в подготвителните групи в детските градини, ако преди това не е проведена ранна оценка.

Ранното оценяване включва *оценка на развитието на детето и риска от обучителни затруднения; необходимостта от допълнителни модули за децата, които не владеят български език; затруднения във физическото, познавателно, езиково, социално, сензорно, емоционално и творческо развитие; наличието на рискови фактори в средата; наличието на хронични заболявания; наличието на изявени силни страни на детето в областта на изкуството и спорта*.

* *Какво включва общата подкрепа в детската градина и в подготвителните групи за задължително предучилищно образование?*
* Екипна работа между учителите и другите педагогически специалисти;
* Занимания по интереси
* Грижа за здравето;
* Ранно оценяване на потребностите и превенция на обучителните затруднения;
* Поощряване с морални и материални награди;
* Дейности за превенция на насилието и преодоляване на проблемното поведение;
* Логопедична работа.
* Обучение чрез допълнителни модули за деца, които не владеят български език;
* Дейности за прилагане на програми за психомоторно,познавателно и езиково развитие.
* *Какво включва общата подкрепа в училището?*
* Екипна работа между учителите и другите педагогически специалисти;
* Допълнително обучение по учебни предмети;
* Допълнително консултиране по учебни предмети;
* Кариерно ориентиране на учениците;
* Занимания по интереси;
* Библиотечно-информационно обслужване;
* Грижа за здравето;
* Осигуряване на общежитие;
* Поощряване с морални и материални награди;
* Дейности по превенция на насилието и преодоляване на проблемното поведение;
* Логопедична работа.
* *Кой осигурява общата подкрепа за личностно развитие?*
* Детските градини;
* Училищата;
* Центровете за подкрепа за личностно развитие;
* Националния дворец на децата.
* **Допълнителна подкрепа за личностно развитие**

Допълнителната подкрепа за личностно развитие се отнася до индивидуалната и специализираната помощ за деца и ученици с комплексни нужди. Тя надгражда досегашната практика на интегрирано обучение на деца със СОП, като включва и подкрепа за други специфични нужди на децата.

Смисълът на допълнителната подкрепа е да се осигури допълнителен ресурс, а за децата, които не могат да отговорят на изискванията на учебната програма - начин за достойно преживяване за учене, научаване и участие в естествената им социална среда.

### Оценката на индивидуалните потребности е първата задача на екипите в детските градини и училищата и отправна точка за избор на вида допълнителна подкрепа.

Оценката представлява процес на събиране и анализиране на специфична информация относно силни страните, затрудненията, свързани с развитието, обучението и поведението му, както и причините за тяхното възникване; потенциала за оптимално развитие, възможностите за реализация и се извършва от *Екип за подкрепа за личностно развитие*, определен със Заповед на директора на детската градина/училището за конкретно дете - със СОП, в риск, с изявени дарби или хронични заболявания, за всяка учебна година.

За извършване на оценката родителите на детето/ученика предоставят документация, описана в Наредбата за приобщаващо образование, чл..71, ал.3.

* *Към кого е насочена допълнителната подкрепа за личностно развитие?*
* деца и ученици със СОП;
* деца и ученици в риск;
* деца и ученици с изявени дарби и таланти;
* деца и ученици с хронични заболявания.
* *Кой осигурява допълнителната подкрепа за личностно развитие?*
* Детските градини;
* Училищата;
* Центровете за подкрепа за личностно развитие, в т.ч. Центрове за специална образователна подкрепа
* Специални училища за обучение и подкрепа на деца и ученици със сензорни увреждания
* *Какво включва допълнителната подкрепа за личностно развитие:*
* работа с дете и ученик по конкретен случай;
* психо-социална рехабилитация, рехабилитация на слуха и говора, зрителна рехабилитация, рехабилитация на комуникативните нарушения и при физически увреждания;
* осигуряване на достъпна архитектурна, обща и специализирана подкрепяща среда, технически средства, специализирано оборудване, дидактически материали, методики и специалисти;
* предоставяне на обучение по специалните учебни предмети за учениците със сензорни увреждания;
* ресурсно подпомагане.

Допълнителната подкрепа включва индивидуална работа с дете и ученик по конкретен случай - за деца със специални образователни потребности, ученици с изявени дарби, с хронични заболявания или в риск. На тях ще се предоставя допълнителна психо-социална рехабилитация, рехабилитация на слуха и говора, на зрението, на комуникативните нарушения и при физически увреждания.

Индивидуалната подкрепа може да има временен и краткосрочен характер, докато специализираното ниво е с дългосрочни цели. Осигуряването на двете нива на допълнителната подкрепа е свързано с участие на ресурсни учители и рехабилитатори за адаптиране и модифициране на учебната програма и различни технологии за обучение и развитие.

Важна стъпка е преминаването на тези центрове към общините, и по този начин, обвързването на дейността им с областните и общинските стратегии за услуги в общността и интегрирането им с другите сфери като здравната и социалната.

1. **Стратегии за подкрепа за личностно развитие**
* **Областни стратегии**

Областните стратегии за подкрепа за личностно развитие на децата иучениците се изготвят на основание чл. 196, ал. 1 и ал. 2 от ЗПУО.

Областният управител:

* Организира разработването на Областна стратегия за подкрепа за личностно развитие на децата и учениците;
* Осигурява участието на представители на всяка община , РУО, Регионалния център за подкрепа на процеса на приобщаващо образование, РЗИ, НПО и др.;
* Утвърждава стратегията след съгласуване с Областния съвет за развитие и с РУО;
* Стратегията е с период на действие 2 години.
* **Общински стратегии за подкрепа за личностно развитие**

През подкрепата за личностно развитие, общините имат платформа, върху която да организират и координират различните услуги за децата.

Въз основа на Областната стратегия, общините разработват общински стратегиии за подкрепа за личностно развитие за период от 2 години (чл.197 от ЗПУО и чл.5 от Наредбата за приобщаващото образование).

До 30.04. всяка година, по предложение на кмета на общината и след съгласуване с РУО се приема Годишен план за дейностите за подкрепа за личностно развитие.

Общинската стратегия за подкрепа за личностно развиети се реализира се в партньорство с всички заинтересовани страни на местно ниво: община, ОбС, институциите в системата на предучилищното и училищното образование, Обществените съвети към училищата и детските градини, РУО, РПУ, културните институции, МКБППМН, Общинските съвети по наркотичните вещества, младежки неформални организации и групи, НПО в областта на образованието, културата, спорта и екологията, териториални структури на заинтересованите централни държавни органи и др.

В Стратегията включва предизвикателствата, идентифицирани в Анализа на потребностите; стратегически и оперативни цели; дейностите и мерките за реализиране на поставените цели.

*През 2014 г. е проведено проучване за ролята на общините за подкрепата на личностното развитие. Основните изводи от това проучване са:*

* *Ограничени възможности за влияние в процеса на взимане на решение относно образователните политики на местно ниво. Липсват нормативно регламентирани правомощия за влияние, общините действат основно като разпределител на финансов ресурс (без да могат да заделят средства за допълнителни дейности и политики).*
* *Има проблем в координацията между секторните политики в образователната сфера, социалната сфера и сферата на здравеопазването в нормативната база на национално ниво, а това се отразява негативно на работата и върху качеството на услугите на местно ниво.*
* *За организиране на подкрепата за приобщаващо образование на децата с увреждания, най-добра е координацията на общинската администрация с институциите, които имат най-големи правомощия в образованието и социалната работа. По-ниски са оценките за сътрудничество със здравните услуги, както и с досегашните Ресурсни центрове. Най-слабо е сътрудничеството с родителски организации и НПО*

*Препоръките:*

* *Проучване на местните потребности от подкрепа - важна стъпка към решения и политики, базирани на данни.*
* *Картографиране на наличните услуги на ниво област - така ще може да се разберат нуждите на местно ниво и да се прецени къде има недостиг или по-голям брой услуги.*
* *Основа на областната стратегия следва да е координацията и взаимодействието на ниво услуги за подкрепа на личностното развитие както между общините, така и между секторите – социален, образователен, здравен, на областно ниво.*
* *Ако ЗПУО залага на ефективна децентрализация по отношение на личностното развитие, такъв стандарт е необходим за общините. В резултат от новите политики, има риск, децата в малките общини, а така също и децата в ЦНСТ във всички видове общини да бъдат с нарушена подкрепа за достъп до образование и до социални услуги. Необходимо е компенсационните механизми за хоризонталните неравенства, както и контролът от страна на РУО да бъдат в тази посока.*
* *Местната власт, като най-близо до общността следва да положи повече усилия в разясняване на политиката за приобщаващо образование, като част от официална политика на общината. Това означава общинската администрация ясно да заяви и да показва, че всички деца могат да учат заедно и всяко дете е подкрепено. Това са усилия, които работят за промяна на негативните нагласи към различието. Общинската стратегия за личностно развитие, в контекста на новия ЗПУО дава добра основа за подобна позиция.*
1. **Организация и възможности за финансиране на подкрепата за личностно развитие**
* *Центрове за подкрепа за личностно развитие (ЦПЛР)*

ЦПЛР са институции в системата на предучилищното и училищното образование, в които се осъществява обща подкрепа за личностно развитие на децата и учениците, която може да включва:

* организиране на занимания за развитие на интересите, способностите и компетентностите на децата и учениците;
* кариерно ориентиране на учениците;
* педагогическа и психологическа подкрепа, вкл. дейности за превенция на насилието и преодоляване на проблемното поведение;
* грижа за здравето;
* логопедична работа,
* ранно оценяване на потребностите и превенция на обучителните затруднения,
* поощряване с морални и материални награди;
* осигуряване на общежитие.

Според дейността си ЦПЛР са:

* За развитие на интересите, способностите, компетентностите и изявата в областта на науките, технологиите, изкуствата и спорта; за кариерно ориентиране и консултиране; за превантивна, диагностична, рехабилитационна, корекционна и ресоциализираща работа с деца и ученици; за ресурсно подпомагане на деца и ученици със СОП; за педагогическа и психологическа подкрепа; за прилагане на програми за подкрепа и обучение за семействата на децата и ученицитес увреждания
* Центрове за специална образователна подготовка
* Ученическите общежития, чиято дейност не се организира от училища
* Астрономическите обсерватории и планетариуми

*С промените в ЗПУО ( ДВ, бр. 82 от 2020 г.) бяха въведени промени, които засягат ЦПЛР и които са свързани с въвеждането на ОРЕС*

* При прекъсване на присъствения образователен процес в училище поради извънредни обстоятелства, с изключение на обявяването на ден за честване на празника на общината, след заповед на министъра на образованието и науката подкрепата за личностно развитие на децата и учениците в зависимост от спецификата си се осъществява, доколкото и ако е възможно, ***от разстояние в електронна среда.***
* Подкрепата за личностно развитие от разстояние в електронна среда се извършва от педагогическите специалисти в рамките на уговорената продължителност на работното им време.
1. **Организация на заниманията по интереси**

Заниманията по интереси са част от общата подкрепа за личностно развитие.

* **Какво подкрепят?**

Заниманията по интереси подкрепят развитието на ключовите компетентности на учениците в областта на математиката, информатиката, природните науки и технологиите, подпомага се професионалното ориентиране на учениците и се насърчава се интегрирането на ключовите компетентности, възпитанието в ценности, патриотичното, гражданското, здравното, екологичното и интеркултурното възпитание.

* **Кой ги организира?**

Заниманията по интереси се организират от детските градини, както и от общинските и държавните училища в съответствие с желанието на родителите на децата и на учениците, както и със спецификата на заниманията и с възможностите на детската градина или училището.

Наредбата за приобщаващо образование регламентира, че заниманията по интереси се организират приоритетно в тематичните направления: "Дигитална креативност", "Природни науки", "Математика", "Технологии", "Изкуства и култура", "Гражданско образование", "Екологично образование и здравословен начин на живот", "Спорт" (чл, 21 (2).

* **Кога се провеждат?**

Заниманията по интереси може да се провеждат извън часовете по учебен план;по време на целодневната организация на учебния ден извън дейностите по самоподготовка, както и през почивните дни и ваканциите в училището и/или в база, определена в договор с юридическо лице, включително в ЦПЛР, в музеи, библиотеки, читалища и бази на други външни организации.

* **Каква е ролята на общината?**

Общината осъществява **обща програма** за стимулиране на дейности и изяви на учениците, свързани със заниманията по интереси, в сътрудничество с училища, ЦПЛР други общини, РУО и др. Програмата включва организиране и провеждане на междуинституционални дейности и изяви, вкл. състезания, концерти и др. с ученици от две и повече училища на територията на общината и/или областта;Организиране на посещения на културно-исторически и природонаучни обекти, музеи, библиотеки, публични и стопански организации и др.; Организиране и провеждане на занимания по интереси .

* **Как се финансират?**
* *Целеви средства от държавния бюджет*

Финасирането на заниманията по интереси, организирани от държавните и общинските училища се осъществява с целеви средства от държавния бюджет (Наредба за финансирането (Чл. 16а, в сила от 01.01.2019 г.).

Средствата се предоставят на първостепенните разпоредители с бюджет, финансиращи ЦПЛР и на ЦПЛР, които извършват дейности за занимания по интереси, открити или преобразувани по реда на ЗПУО до 31 декември 2020 г. (Чл. 18. (1), в сила от 01.01.2021 г.).

* *Допълнителни средства и собствени приходи*

Извън средствата от държавния бюджет заниманията по интереси, организирани в ЦПЛР се финансират с допълнителни средства от бюджета на първостепенния разпоредител с бюджет или със собствени приходи на институцията.

* *Национални програми*

**НП „Заедно в изкуствата и спорта” е нова национална програма, която дава възможност за финансиране на извънкласни дейности.**

Целта на програмата е формиране на умения за екипна работа, чрез участието им в колективни спортове и изкуства (*подкрепят се само колективни спортове и изкуства*)

Бюджетът на програмата е 90 000 000 лв. (Модул «Изкуства» - музикално, танцово и театрално изкуство - 48 000 000 лв.) и Модул «Спорт» (отбори по волейбол, баскетбол и футбол) - 42 000 000 лв.

Допустим бенефициент са държавни и общински училища и Националният дворец на децата.

**НП “Подкрепа на личностно развитие на децата и учениците”** е насочена към осигуряване на условия за развитие на интересите, способностите и компетентностите на децата и учениците чрез средствата и формите на различните изкуства, науки, технологиите и спорта. Бюджетът е 1 700 000 лв.

По Модул 1 «Подкрепа на децата и учениците за работата в ЦПЛР» бенефициент са ЦПЛР.

Допустим бенефициент по **НП „Осигуряване на съвременна, сигурна и достъпна образователна среда“** са общинските училища**.**

Дейностите по Модул 3 „Културните институции като образователна среда“ и Модул 4 „Библиотеките като образователна среда“ насърчават разработването на програми за извънкласни дейности и партньорства с културните институции.

1. **Междуобщинско сътрудничество**

Картографирането на услугите на ниво област (или в областната стратегия) би показало дефицитите и възможностите за сътрудничество и взаимодействие между общините.

Междуобщинското сътрудничество може да се осъществява по следния начин:

* на основата на споразумение/договор, сключен за осъществяване на конкретна задача;
* на основата на споразумение/договор за създаване на доброволно сдружение на общини с нестопанска цел;
* на основата на създаване на юридическо лице от две или повече общини със стопанска или нестопанска цел .

При споразумение, общините могат да изпълняват функциите си съвместно. Местните власти могат да се споразумеят да възложат на една община изпълнението на определена функция от името на една или повече други местни власти, или тази функция да се изпълнява от междуобщински съвет.

Местните власти могат да се споразумеят дадена функция, чието изпълнение по закон може да се делегира на определен служител, да се делегира със съответната обществена отговорност на служител от друга община.

Общините могат да сключват *междуобщински споразумения*, за да възлагат определени задачи.

Чрез използване на споразумения за сътрудничество местните власти могат да извлекат много ползи, например да увеличат размера на своите икономии, да използват нови технологии и оборудване, които (ако действат самостоятелно) не биха могли да си позволят финансово, да избегнат дублиране на усилията и да постигнат значително намаляване на разходите.

Споразумение/договор между две или повече общини за изпълнението на дадена задача може да се сключи за фиксиран или неопределен срок.

Страните по договора имат задължения съвместно и поотделно към трети страни, освен ако договорът не посочва друго.

1. **Обобщение и въпроси**

### Приобщаващото образование изисква системен и холистичен подход; координация на всички дейности по подкрепата; мобилизация на наличните и привличане на допълнителни ресурси в областта на училищното управление, педагогическите практики, детската закрила и партньорството с родителите; интегриран подход при прилагане на образователни, социални и здравни услуги за подкрепа за личностно развитие

**Използваии източници**

* Закон за предучилищно и училищно образование
* Наредба за приобщаващото образование
* Наредба за финансирането на институциите в системата на предучилищното и училищното образование, ПМС 219/5.09.2017, изм. и доп. ДВ 25.01.2022 г. , чл. 16-20
* Да подобрим ученето и участието в училищата. София, изд. на Център за изследване на приобщаващото образование,

<http://www.csie.org.uk/resources/translations/IndexBulgarian.pdf>

* Приобщаващо образование в България: още колко ни остава? Доклад с препоръки на „Спасете децата – Обединено кралство”, София: изд. на Save the Children

<http://old.europe.bg/upload/docs/Position_Paper.pdf>,

* Предизвикателството „Приобщаващо образование“, Сборник с доклади на участниците в проекта „Приобщаващо образование“, Унив. изд. „Паисий Хилендарски“

<http://www.cie-bg.eu/cgi-bin/index.pl?_state=AboutUs&aboutus.ID=8>

* Приобщаващо образование – подготовка, компетенции, възможности за реализация на педагозите. Образование и технологии, № 3
* Позиция на Центъра за приобщаващо образование, 03.2015, [http://priobshti.se/sites/priobshti.se/files/uploads/docs/priobshtavashtoto\_obrazovanie\_kolko\_ oshte\_ni\_ostava\_2015.pdf](http://priobshti.se/sites/priobshti.se/files/uploads/docs/priobshtavashtoto_obrazovanie_kolko_%20oshte_ni_ostava_2015.pdf)
* Концепцията на приобщаващото образование. Педагогически алманах, Търново: Педагогическо списание на ВТУ „Св. св. Кирил и Методий”
* Съвременни тенденции в образователните системи, Анелия Андреева

<http://aol.bg/?p=583>

* Подкрепата за личностно развитие в новите образователни политики на приобщаващо образование – философия на подкрепата

<https://priobshti.se/article/reformata-v-priobshtavashtoto-obrazovanie/podkrepata-za-lichnostno-razvitie-v-novite>